Dowe leerlinge sterf in brand by skoolFoto: Twitter Drie leerlinge van ŉ skool vir dowes in Noordwes is Maandagoggend dood toe ŉ brand in die skool se meisieskoshuis uitgebreek het. Maj. Pelonomi Makau, woordvoerder van die polisie, het gesê ŉ brand het omstreeks 01:00 by die Noordwes Sekondêre Skool vir Dowes in Leeudoringstad uitgebreek. Die meisies wat in die brand omgekom het, was onderskeidelik 16, 17 en 18 jaar oud. Altesaam 23 ander leerlinge is na die hospitaal gehaas om vir beserings en rookinaseming behandel te word. “Die brand het in die rekenaarkamer van die meisieskoshuis begin,” het Makau gesê. “’n Onbekende aantal skootrekenaars en 23 ander rekenaars is in die brand vernietig. Die oorsaak van die brand is nog nie bekend nie.” Makau het gesê die skool is tydelik gesluit terwyl ŉ forensiese ondersoek gedoen word. ŉ Saak van brandstigting word ondersoek. Die omvang van die skade is nog nie bekend nie. Bruno Druchen, die nasionale direkteur van DoofSA, het ŉ foto van die brand op Twitter gedeel en sy medelye teenoor die oorledenes se families uitgespreek.